b'\n_START_ARTICLE_\nPilar Alonso i Moll\n_START_SECTION_\nBiografia\n_START_PARAGRAPH_\nEl seu pare era barber i m\xc3\xbasic i la seva mare, pentinadora. A l\'edat de 12 anys -moment en voga de les varietats i de l\'esclat de la figura de la Raquel Meller- va rebre les primeres nocions de m\xc3\xbasica de la m\xc3\xa0 del seu pare. La Pilar va comen\xc3\xa7ar a cantar a la perruqueria de la seva mare els cuplets que s\'escoltaven, aleshores, per tot arreu. Aviat l\'ha van anomenar la "petita Raquel". Un bon dia, ella i el seu pare va decidir provar fortuna en aquest m\xc3\xb3n i van fer un viatge a Barcelona. La Pilar Alonso debuta al Sal\xc3\xb3 Dor\xc3\xa9 ubicat a la Rambla de Catalunya, cantonada amb la Pla\xc3\xa7a de Catalunya (on despr\xc3\xa9s hi va haver el Teatre Barcelona). Pel Sal\xc3\xb3 Dor\xc3\xa9 hi desfilaven, en aquells moments, les millors cupletistes de l\'\xc3\xa8poca: Raquel Meller, Paquita Escribano, la Bella Chelito i d\'altres. La presentaci\xc3\xb3 de Pilar Alonso no va ser el reixida que calia i ambd\xc3\xb3s van retornar a Ma\xc3\xb3 molt aviat. Aquest primer frac\xc3\xa0s no va esborrar, per\xc3\xb2, la vocaci\xc3\xb3 de la cantant i Pilar continua preparant-se a la seva poblaci\xc3\xb3 nadiua._NEWLINE_Temps m\xc3\xa9s tard tornen a provar fortuna a Barcelona, aquest cop al Teatre Eldorado de pla\xc3\xa7a de Catalunya, el temple per excel\xc2\xb7l\xc3\xa8ncia de les varietats. Aquest cop, per\xc3\xb2, va ser la seva consagraci\xc3\xb3. La carrera art\xc3\xadstica de Pilar Alonso va ser relativament curta per\xc3\xb2 fulgurant. Es va retirar l\'any 1925 per a casar-se. Mai m\xc3\xa9s va tornar a pujar a un escenari per interpretar cuplets._NEWLINE_El cuplet que li va obrir les portes de la gl\xc3\xb2ria va ser "Les Caramelles", amb lletra de Joan Misterio i m\xc3\xbasica de C\xc3\xa0ndida P\xc3\xa9rez, estrenat al teatre Eldorado a finals de 1919._NEWLINE_Els seus \xc3\xa8xits en el cuplet catal\xc3\xa0 van arrossegar a altres cupletistes a incorporar en els seus repertoris cuplets en aquesta llengua. Pilar Alonso tamb\xc3\xa9 cant\xc3\xa0 cuplets en castell\xc3\xa0. La seva retirada i la mort sobtada de Joan Misterio el 1925, el lletrista m\xc3\xa9s reputat, coincideix amb la mort del cuplet catal\xc3\xa0.'